Die wêreld in foto’s – 5 Augustus 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Greta Thunberg, die Sweedse klimaataktivis, woon die perskonferensie van die “Vrydae vir toekoms”-beraad by die Lausanne-universiteit in dié stad in Switserland by. Meer as 450 deelnemers van 37 lande kom van 5 tot 9 Augustus in Lausanne byeen vir dié beraad. (Foto: Jean-Christophe Bott, AP) Nathan Lyon van Australië (middel links) vier saam met sy spanmaats hul oorwinning teen Engeland tydens die vyfdag krieketwedstryd op Edgbaston in Birmingham, Engeland. (Foto: Rui Vieira, AP) Onlustepolisie trek Maandag met traangas los op betogers wat in openbare parke en pleine in verskillende dele van Hongkong byeengekom het ná ŉ algemene staking. Betogers het daarop aangedring dat die semi-outonome leier van dié Chinese stad moet bedank. (Foto: Kin Cheung, AP) Mense kom byeen vir ŉ nagwaak ná die massaskietery Sondag in Dayton, Ohio. Dié voorval, die tweede in minder as 24 uur in die VSA, het die lewe van talle mense geëis. (Foto: John Minchillo, AP) ŉ Atlantiese papegaaiduiker vroegoggend op Eastern Egg Rock, ŉ klein eiland aan die kus van Maine. Hierdie voëlsoort het vanjaar een van die produktiefste broeiseisoene nóg op dié afgeleë eiland aan die Ooskus van die VSA gehad. (Foto: Robert F Bukaty, AP)